Ma cöse favimo inte quello laboratöio “Dagghe ‘na bòtta!”? Creddo che segge utile contâlo, perché se in futuo se vorrià inandiâ di “corsci de zeneise” – stante che a domanda a monta delongo de ciù – a tecnica a dovieiva ëse un quarcösa de sta smersa. Donca o “laboratöio” o se riuniva tutti i mätesdì à 6.30 oe d.s. (sei e meza de seia) a-o bar di Giardini Luzzati, e o duava unn’oa. De soventi eimo unna vinteña, de spesso chinze ò zu de lì. Chi voeiva se piggiava unna bira, de l’ægua ò quarcösa – anche pe recangiâ do spaçio che ne offriva quelli do bar – gh’ea de töe inandiæ à pòsta pe niatri, e s’assettavimo de mainea che ògni töa a contesse in sce quarchidun che o zeneise ô saveiva, ma o voeiva imparâ à scrivilo, in sce un de livello mezzan, e dötrei prinçipianti.
Tutte e vòtte gh’ea unna primma parte de “leçion”, ma breve: i numeri, i nommi di giorni e di meixi, quarche elemento de grammatica, ecc.. L’animatô do laboratöio (no o meistro, ò pezo ancon, o professô) ea mi, e o mæ compito o l’ea quello de mette insemme, scompartî, e competense presenti. E informaçioin dæte passavan coscì a-o çerneggio di atri esperti; unna vòtta discusse, e verificou che fïsan corrette, se metteivan “a-i atti” do laboratöio, comme int’unna construçion corale de unna grammatica.
Dapeu gh’ea o momento de lettue: ògni squaddra, un à turno o lezzeiva quarche tòcco de un testo propòsto da l’animatô (à l’epoca no gh’ea Parlo Ciæo, donca oua saieiva ancon ciù façile). No stæve à credde che quelli che saveivan parlâ zeneise lezzessan guæi megio de quelli che no: beseugna piggiâghe l’andio pe leze de lengê, sciben che s’è boin à parlâ. E se no s’è boin à leze no se peu progredî. Con tutto, o scistema o fonçionava, perché quande à leze ean i prinçipianti, i progredii (che pe rie ghe divimo i “avansæ”) poeivan correzili, se sentivan quarcösa che in zeneise o no voeiva dî ninte. D’in tanto in tanto l’animatô o fava nottâ quarche regola, quarche passaggio.
Dòppo vegniva o momento di eserçiçi, differençiæ à segonda de capaçitæ, ma delongo da risòlve in squaddre. I eserçiçi en fòscia a cösa ciù innovativa do laboratöio, stante che se l’inventava l’animatô, apreuché no existan di eserçiçi de grammatica inta nòstra lengua – pe oua. Se pe exempio s’ea spiegou i plurali, gh’ea i eserçiçi in scî plurali, ecc. Se dava pöco peiso a-a grafia do zeneise: se spiegava a teoria generale, ma sensa indicâ unna grafia ciufito che unn’atra.
Do resto, e diverse grafie scompartiscian a-o manco o 90% de soluçioin; a-a giornâ d’ancheu, à tutte e mainee, o discorso o l’è superou, perché a grande diffuxon de “Parlo Ciæo” a l’à fæto scì che a grafia inta quæ se scrive i articoli – anche i articoli inti parlæ de feua Zena – a segge conosciua e accettâ un pittin da tutti. Inte l’urtima parte do corso emmo comensou à invitâ o Alessandro Guasoni, un di mascimi autoî viventi, co-o quæ s’è intrapreiso un travaggio de traduçion corale da primma parte do “Johnatan Livingstone Seagull”.
Coscì, incangio di eserçiçi, l’urtima mez’oa e diverse töe se dedicavimo à tradue, pöi se confrontava e traduçioin, se commentava e diverse çernie, e s’arrivava à un testo scompartio. Tutti into laboratöio ean sponciæ – pe no dî obbligæ: do resto, sedonca cöse ghe vegnivan à fâ? – à parlâ in zeneise co-i atri. A-a fin da stagion emmo fæto de viddio-interviste, che dapeu emmo consegnou a-i parteçipanti, pe documentâ i progresci fæti. Do laboratöio se n’è fæto doe ediçioin; saieiva da ripete, magara feua de Zena ascì. I resultati se veddeivan, e – co-a fantaxia e i arrangiamenti do caxo – o schema o l’à da ëse questo. Diffidæ da-i professoî in cattedra che ve veuan “mostrâ o zeneise”! Arrecampâ de competense e fâle louâ de conçerto, creando un ambiente ch’o l’affavoisce che e persoñe s’incallan à parlâ, sciben che no son ancon boñe: sto chì o l’è o mòddo. Atri no ghe n’è.
Lescico
Andio: abitudine
Apreuché: poiché
Arrecampa: raggruppare
Ascì: anche
Çerneggio: vaglio (setaccio)
Çernie: scelte
Chinze: quindici
Ciufito: piuttosto
Dapeu: dopo
Delongo: sempre
Guæi: molto
Inandiâ: organizzare, preparare
Incallan: azzardino
Lengê (de): facilmente
Mezzan: medio
Monta: cresce
Scompartiscian: condividono
Sedonca: altrimenti
Smersa: tipo
Sponciæ: spinti
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn oci_Latn lij_Latn ita_Latn ita_Latn lij_Latn ita_Latn lij_Latn lij_Latn lij_Latn ita_Latn taq_Latn por_Latn lmo_Latn lij_Latn ita_Latn vec_Latn lij_Latn lij_Latn